Keskustan kannatus puoluekannatuskyselyissä on ollut pitkään laskusuuntainen. Pääministeri Juha Sipilän (kesk.) mukaan se johtuu siitä, että hallitus on ajanut uudistuksia ja kipeitäkin päätöksiä miettimättä, miltä se näyttää.

– Kun Suomen tilanne oli se mikä oli kaksi vuotta sitten, niin itse arvioin, että on nyt tärkeintä se, mitä me teemme, ei se, miltä se tekeminen näyttää, Sipilä sanoi lauantaina TV1:n Ykkösaamussa.

Tämä on vaikuttanut Sipilän mukaan niin puolueen mielikuvaan kuin hänen omaan julkisuuskuvaansa.

– Itsestäni on tehty ahne oman edun tavoittelija ja on selvää, että se näkyy niin omassa kuin puolueen kannatuksessa, Sipilä valitteli.

Hän on kuitenkin tyytyväinen valintaansa, sillä tuloksia on hänen mukaansa tullut.

– Suomen kuntoon saamisessa on onnistuneita tuloksia, mutta on pakko myöntää, ettei keskustan kannalta asia ole mennyt niin kuin pitäisi, Sipilä myönsi.

Valmis jatkamaan, "jos keskustalaiset haluavat"

Juha Sipilä on valmis jatkamaan keskustan johdossa, jos luottamusta löytyy.

– Ilman muuta olen täysin sitoutunut siihen ja käytettävissä, Sipilä sanoi.

– Mutta en väkisin pukkaa sinne. Jos tukea ja kannatusta ei löydy, niin silloin se on muiden tehtävä.

Talven aikana katsotaan, ovatko keskustalaiset halukkaita jatkamaan minun johdollani, Sipilä sanoi.

– Jos eivät ole, niin sitten vaihdetaan miestä. Tuon keskustelun aika on puoluevaltuustossa huhtikuussa, Sipilä sanoi.